CELEX: 62010CN0555
Language: el
Date: 2010-11-26 00:00:00
Title: Υπόθεση C-555/10: Προσφυγή της 26ης Νοεμβρίου 2010 — Ευρωπαϊκή Επιτροπή κατά Δημοκρατίας της Αυστρίας

29.1.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 30/27
            
         Προσφυγή της 26ης Νοεμβρίου 2010 — Ευρωπαϊκή Επιτροπή κατά Δημοκρατίας της Αυστρίας
   (Υπόθεση C-555/10)
   ()
   2011/C 30/45
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: G. Braun και H. Støvelbæk)
   
      Καθής: Δημοκρατία της Αυστρίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι, κατά την εφαρμογή της πρώτης δέσμης μέτρων για τις σιδηροδρομικές μεταφορές, η Δημοκρατία της Αυστρίας δεν τήρησε τις υποχρεώσεις που υπέχει από το άρθρο 3, παράγραφος 2, και το παράρτημα ΙΙ της οδηγίας 91/440/ΕΟΚ, όπως έχει τροποποιηθεί, καθώς και από τα άρθρα 3, παράγραφος 2, και 14, παράγραφος 2, της οδηγίας 2001/14/ΕΚ,
            
         
               —
            
            
               να καταδικάσει Δημοκρατία της Αυστρίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Κατά την Επιτροπή, η αυστριακή νομοθεσία δεν εξασφαλίζει την επιβαλλόμενη από την οδηγία ανεξαρτησία της επιχειρήσεως που εκμεταλλεύεται τις σιδηροδρομικές υποδομές στην Αυστρία.
   Είναι, βεβαίως, νόμιμη η υφιστάμενη στην Αυστρία διάρθρωση, στο πλαίσιο της οποίας έχει συσταθεί εταιρία συμμετοχών περιλαμβάνουσα, αφενός, την επιχείρηση που έχει αναλάβει την ουσιαστική εκμετάλλευση της σιδηροδρομικής υποδομής και, αφετέρου, την επιχείρηση που παρέχει σιδηροδρομικές υπηρεσίες. Πλην όμως, έπρεπε να εξασφαλιστεί ότι οι δύο αυτές επιχειρήσεις είναι ανεξάρτητες μεταξύ τους από οικονομικής απόψεως.
   Ειδικότερα, η εταιρία συμμετοχών δεν πρέπει να ασκεί τον παραμικρό έλεγχο επί της θυγατρικής που έχει αναλάβει την ουσιαστική εκμετάλλευση των σιδηροδρομικών υποδομών. Η ανεξαρτησία της επιχειρήσεως εκμεταλλεύσεως των σιδηροδρομικών υποδομών δεν ελέγχεται από ανεξάρτητη αρχή, οι δε ανταγωνιστές δεν έχουν δυνατότητα ασκήσεως προσφυγής σε περίπτωση που ευνοϊκής μεταχειρίσεως άλλης συγκεκριμένης επιχειρήσεως.
   Εξάλλου οι σχέσεις μεταξύ εταιρίας συμμετοχών και της θυγατρικής που έχει αναλάβει την ουσιαστική εκμετάλλευση των σιδηροδρομικών υποδομών δεν ρυθμίζονται επαρκώς από νομοθετικές ή συμβατικές διατάξεις.
   Κατά την Επιτροπή, αμφιβολίες όσον αφορά την οικονομική ανεξαρτησία μεταξύ εταιρίας συμμετοχών και θυγατρικής προκαλούν και οι πολυάριθμοι μεταξύ τους δεσμοί όσον αφορά το προσωπικό και, ειδικότερα, το γεγονός ότι σε πολλές περιπτώσεις το ίδιο πρόσωπο κατέχει διευθυντική θέση σε αμφότερες τις εταιρίες. Θα έπρεπε να απαγορευθεί, επί ορισμένα έτη, στα διευθυντικά στελέχη της μιας επιχειρήσεως να ασκούν διευθυντικά καθήκοντα στην άλλη επιχείρηση. Επιπλέον, ο διορισμός των διευθυντικών στελεχών της επιχειρήσεως που έχει αναλάβει την ουσιαστική εκμετάλλευση των σιδηροδρομικών υποδομών θα έπρεπε να γίνεται υπό την εποπτεία ανεξάρτητης αρχής.
   Επιπλέον, είναι απαραίτητος ο διαχωρισμός, τόσο από πλευράς προσωπικού όσο και από πλευράς χώρων, των πληροφοριακών συστημάτων των δύο εταιριών, προς εξασφάλιση της απαιτούμενης ανεξαρτησίας της επιχειρήσεως που έχει αναλάβει την ουσιαστική εκμετάλλευση των σιδηροδρομικών υποδομών.